Mens togene for en gangs skyld uden problemer kører hen over Jernbanebroen, er det ikke muligt for skibene at sejle under. Siden i går har broen nemlig ikke kunnet åbne på grund af en defekt sporskifter. Det betyder, at flere er blevet nødt til at sejle tilbage igen eller finde et sted at lægge til. I Aalborg Lystbådehavn ligger Jørgen Nielsen fra Voerså, der på sin tur fra Gjøl måtte opgive at sejle videre. - Vi kom 10 minutter inden broen skulle gå op, men der skete ikke noget, og lige pludselig var der gået en hel time, siger Jørgen Nielsen. Ikke det værste Jørgen Nielsen forstår ikke, hvorfor de ventende både ikke kunne få at vide, at broen var gået i stykker. - Vi har jo radio i bådene alle sammen, så de kunne da lige have sagt over kanal 16, at broen bliver altså ikke åbnet i dag, siger han. Men nu er intet jo som bekendt så skidt, at det ikke er godt for noget, og Jørgen Nielsen synes da også, at der er hyggeligt nok i Aalborg. - Det er en god havn og en hyggelig by, så vi lider jo ikke nogen nød. Som pensionister har vi tiden til det, siger han. Hverken Banedanmark eller brovagten på Jernbanebroen har kunnet sige noget om, hvornår man igen kan sejle under, men håbet er, at problemerne bliver løst i løbet af de næste dage.

Referat:
Siden i går har Jernbanebroen over Limfjorden ikke kunnet åbne for skibe, der derfor er blevet fanget på begge sider.